Komisijos reglamentas (EB) Nr. 2134/1999
1999 m. spalio 7 d.
iš dalies keičiantis Reglamentą (EB) Nr. 921/1999 dėl vaisių ir daržovių, pašalintų iš rinkos ir paskirstytų žmonėms, kilusiems iš Kosovo, transporto išlaidų padengimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 1257/1999 [2], ypač į jo 30 straipsnio 7 dalį,
kadangi:
(1) Komisijos reglamente (EB) Nr. 659/97 [3] su paskutiniais pakeitimais, padarytais Reglamentu (EB) Nr. 729/1999 [4], išdėstytos išsamios Reglamento (EB) Nr. 2200/96 taikymo taisyklės dėl intervencinių priemonių vaisių ir daržovių sektoriuje, ypač dėl iš rinkos pašalintų ir nemokamai už Bendrijos ribų kaip humanitarinė pagalba paskirstytų produktų bei jų transporto išlaidų nuo pašalinimo iš rinkos punkto iki išvežimo iš Bendrijos punkto padengimo;
(2) Komisijos reglamente (EB) Nr. 921/1999 [5] numatytos specialios priemonės dėl iš rinkos pašalintų vaisių ir daržovių paskirstymo pabėgėliams iš Kosovo;
(3) nors daugelis pabėgėlių dabar jau grįžo į Kosovą, jie vis tiek turi materialinių sunkumų, kaip ir daugelis kitų provincijos gyventojų, nors jie ir nėra pabėgėliai. Turėtų būti leista nemokamai paskirstyti jiems iš rinkos pašalintus produktus. Siekiant išlaikyti jų teisę į Reglamente (EB) Nr. 921/1999 numatytas specialias priemones pabėgėliams ir išplėsti jų taikymą šio regiono gyventojams, žodžiai "pabėgėliai iš Kosovo" ir "Kosovo pabėgėliai" turėtų būti pakeisti į "žmonės, kilę iš Kosovo";
(4) siekiant palengvinti pagalbos teikimą šiems žmonėms, transporto išlaidos nuo išvežimo iš Bendrijos punkto iki pristatymo į paskirties vietą taip pat turėtų būti dengiamos iki atskiro pranešimo. Ši nuostata turėtų būti įtraukta į Reglamentą (EB) Nr. 921/1999;
(5) Komisija turėtų atidžiai kontroliuoti valstybių narių patvirtintas specialias priemones, taikant Reglamento (EB) Nr. 659/97 18 straipsnį;
(6) šiame reglamente numatytos priemonės atitinka Vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 921/1999 pavadinime ir 1 straipsnyje žodžiai "pabėgėliai iš Kosovo" ir "Kosovo pabėgėliai" pakeičiami į "žmonės, kilę iš Kosovo".
2 straipsnis
Reglamento (EB) Nr. 921/1999 1a straipsnis įtraukiamas po 1 straipsnio.
"1a straipsnis
1. Nepažeidžiant Reglamento (EB) Nr. 659/97 15 straipsnio 1 dalies antrojo papunkčio pirmojo sakinio, minėto reglamento 1 straipsnyje nurodytų operacijų atveju atstumas, kurio transporto išlaidos dengiamos, yra atstumas tarp pašalinimo punkto ir pristatymo žmonėms, kilusiems iš Kosovo, bei juos priėmusių šeimų nariams punkto.
2. Siekiant užtikrinti, kad 1 straipsnyje nustatytos operacijos būtų tinkamai atliekamos, suinteresuotos valstybės narės praneša Komisijai apie specialias priemones, patvirtintas taikant Reglamento (EB) Nr. 659/97 18 straipsnį."
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. spalio 7 d.